Helinä Häkkänen

Helinä Inkeri Häkkänen (s. 26. huhtikuuta 1971 Helsinki) on suomalainen kriminaalipsykologian ja oikeuspsykologian dosentti, psykologi, psykoterapeutti, työnohjaaja, EMDR-työnohjaaja ja tietokirjailija. Hän toimii asiantuntijana perustamassaan Mielenjuuri Oy:ssä ja kriminaalipsykologian dosenttina Helsingin yliopistossa sekä oikeuspsykologian dosenttina Itä-Suomen yliopistossa.
Häkkänen väitteli psykologian tohtoriksi Helsingin yliopistosta vuonna 2000. Vuosina 2000-2002 hän toimi Suomen Akatemian tutkijatohtorina poliisiammattikorkeakoulussa, josta hän siirtyi Keskusrikospoliisiin akatemiatutkijaksi. Keskusrikospoliisissa 2002-2011 Häkkänen toimi rikostietopalvelussa ja rikosteknisessä laboratoriossa psykologian alan asiantuntijana. Hän on tehnyt yhteistyötä FBI:n kanssa ja poliisi- ja syyttäjäviranomaisten kanssa muun muassa Belgiasta, Ruotsista, Isosta-Britanniasta, Virosta, Liettuasta, Latviasta, Etelä-Afrikasta ja Australiasta. Kuuluisia Suomessa tutkittuja rikostapauksia, joissa Häkkänen on ollut mukana ovat mm. Jokelan koulusurma ja Kauhajoen koulusurmat, Ulvilan surma, Muuralan murha, Lahden taksisurma, Eveliina Lappalaisen surma, Bodomin murhat, Jyrki Järvilehdon veneturma ja Liberian sotarikos. Vuosina 2002-2011 hän oli kansainvälisen rikostuomioistuimen ICC:n akkreditoitu asiantuntijatodistaja ja toimi asiantuntijana useiden kriminaali- ja oikeuspsykologian alan tiedelehtien toimituskunnissa. Suomessa hän oli aktiivisesti mukana vainoamista koskevan lain valmistelussa ja lapsen vieraannuttamista  koskevassa yhteiskunnallisessa keskustelussa, osallistuen myös lakivaliokunnan kuulemiseen.lähde?
Vuodesta 2011 alkaen Häkkänen työskenteli perustamansa lakiasiaintoimiston toimitusjohtajana ja asiantuntijana, josta hän lähti tammikuussa 2021. Häkkänen on sittemmin toiminut poliisin, syyttäjälaitoksen ja tuomioistuimen asiantuntijana keskittyen väkivalta- ja sotarikoksiin. Hän tekee yhteistyötä kansainvälisen sotarikostuomioistuimen kanssa. Häkkäsellä on yli 60 kansainvälisissä ja kotimaisissa tiedelehdissä julkaistua artikkelia. Hän on kirjoittanut ja toimittanut neljä tietokirjaa, mm. Psykopatia (Edita, 2009) ja 100 kysymystä narsismista (ReadMe, 2018). Huhtikuussa 2025 Bazar kustannusyhtiö julkaisee hänen viidennen tietokirjansa, Profiloija.  Häkkänen on ollut mukana useiden televisiosarjojen (muun muassa Finnautti, Rikollinen mieli) ja ulkomaisen profiloijista kertovan elokuvan Gaze into Abyss tuotannoissa, sekä podcasteissa vieraana (mm. Roope Salminen, Aikalisä ja Nina Lyytinen, Psykopodiaa
Häkkänen työskentelee psykoterapeuttina ja työnohjaajana ja hänet tunnetaan erityisesti narsismin ja psykopatian sekä niihin liittyvien vuorovaikutussuhteiden asiantuntijana. Hän kouluttaa sosiaali- ja terveysalan viranomaisia hankalan ja manipulatiivisen asiakkaan kohtaamisesta. Hänen julkaisunsa ja työnsä viime vuosina ovat käsitelleet mm. oikeudenkäynteihin liittyvän stressin tunnistamista ja hoitoa ja huippusuorituksen psykologiaa urheilijoilla ja esiintyvillä taiteilijoilla. Hänellä on kaksi EMDR-terapian käyttöön liittyvää tavaramerkkiä ja hän on aktiivinen blogien kirjoittaja. Hän tekee yhteistyötä useiden asianajotoimistojen, kansalaisjärjestöjen, HUS:n, Terveystalon, turvallisuusalan viranomaisten, journalistien tukisäätiön ja eri yritysten kanssa.lähde?